Source: https://www.najpravo.sk/judikatura/obcianske-procesne-pravo/spravne-sudnictvo/nalezitosti-navrhu-na-zacatie-konania-proti-necinnosti-organu-verejnej-spravy.html
Timestamp: 2020-08-12 23:37:27+00:00
Document Index: 3956342

Matched Legal Cases: ['§ 42', '§ 79', '§ 250', '§ 249', '§ 250', 'súd ', 'súd ', 'súd ', 'súd ', '§ 42', '§ 249', '§ 250', '§ 244', '§ 244', '§ 250', 'súd ', '§ 250', '§ 246', 'súd ', '§ 43', '§ 246', 'súd ', '§ 250', '§ 250']

Náležitosti návrhu na začatie konania proti nečinnosti orgánu verejnej správy | Správne súdnictvo | Najprávo.sk - najlepší právny poradca
9.2. 2011, 17:50 | najpravo.sk
Konanie proti nečinnosti sa začína na návrh, ktorý musí obsahovať všeobecné náležitosti podania a návrhu (§ 42 ods. 3 a § 79 ods. 1) ako aj osobitné náležitosti (§ 250t ods. 1 a § 249 ods. 2 v spojení s § 250t ods. 8), najmä musí obsahovať označenie veci, v ktorej sa navrhovateľ domáha ochrany proti nečinnosti, opísanie rozhodujúcich skutočností, t. j. musí uviesť, v čom vidí nečinnosť orgánu verejnej správy, a na podporu svojich tvrdení musí predložiť dôkazy, včítane dôkazov, že bezvýsledne použil prostriedky na odvrátenie nečinnosti. Návrh musí tiež obsahovať osobitný žalobný petit, aby súd nečinnému orgánu verejnej správy uložil povinnosť konať a rozhodnúť, a to v primeranej lehote, ktorá nesmie byť dlhšia ako tri mesiace.
(uznesenie Najvyššieho súdu SR z 29. 9. 2010, sp. zn. 5Sžnč/7/2010)
Najvyšší súd Slovenskej republiky v právnej veci navrhovateľa J. Š., t. č. ÚV TOS, proti odporcovi Ministerstvu spravodlivosti Slovenskej republiky, so sídlom Župné námestie 13, Bratislava v konaní proti nečinnosti orgánu verejnej správy, takto
Najvyšší súd Slovenskej republiky n a r i a ď u j e navrhovateľovi, aby v lehote 15 dní odo dňa doručenia tohto uznesenia odstránil vady svojho podania zo dňa 07.06.2010 nasledovne:
- pravdivo opísal rozhodujúce skutočnosti, o ktoré opiera svoj návrh,
- uviedol, v čom vidí nečinnosť odporcu,
- predložil alebo aspoň označil dôkazy na podporu svojich tvrdení,
- uviedol, aké prostriedky vyčerpal na nápravu nečinnosti včítane predloženia, resp. označenia dôkazov, že prostriedky na odvrátenie nečinnosti použil bezvýsledne
a takto doplnený a opravený návrh vlastnoručne podpísaný zaslal na adresu Najvyššieho súdu Slovenskej republiky v dvoch vyhotoveniach..
Dňa 22.09.2010 bolo Najvyššiemu súdu Slovenskej republiky uznesením Okresného súdu Trnava z 23. augusta 2010, č. k.38S/2/2010-12 podanie navrhovateľa proti odporcovi Ministerstvu spravodlivosti Slovenskej republiky s nasledovným obsahom: „V nadväznosti na obsah spisov odporcu č. k. 28481/2009/46 a č. k. 30287/09/62/45148 a skutočnosti vyplývajúce zo spisov si dovolím namietať nečinnosť odporcu, ktorý nekoná bez vážneho dôvodu spôsobom ustanoveným právnym predpisom“ a žiada, aby súd uložil odporcovi povinnosť vo veci č. k. 28481/2009/46 ako aj vo veci č. k. 30287/09/62/45148 konať a rozhodnúť v lehote do 15 dní.
Toto podanie nemá zákonom predpísané náležitosti v zmysle § 42 ods. 3 a § 249 ods. 2 v spojení s § 250t ods. 8 Občianskeho súdneho poriadku (ďalej len „OSP“).
Podľa § 244 ods. 1 OSP v správnom súdnictve preskúmavajú súdy na základe žalôb a opravných prostriedkov zákonnosť rozhodnutí a postupov orgánov verejnej správy. Postupom správneho orgánu sa rozumie aj jeho nečinnosť (§ 244 ods. 3 OSP).
Podľa § 250t ods. 1 OSP fyzická osoba alebo právnická osoba, ktorá tvrdí, že orgán verejnej správy nekoná bez vážneho dôvodu spôsobom ustanoveným príslušným právnym predpisom tým, že je v konaní nečinný, môže sa domáhať, aby súd vyslovil povinnosť orgánu verejnej správy vo veci konať a rozhodnúť. Návrh nie je prípustný, ak navrhovateľ nevyčerpal prostriedky, ktorých použitie umožňuje osobitný predpis.
Podľa § 250t ods. 1 OSP na konanie podľa tejto hlavy sa použijú ustanovenia prvej a druhej hlavy tejto časti primerane, ak v tejto hlave nie je ustanovené inak.
Pre riešenie otázok, ktoré nie sú priamo upravené v piatej časti OSP týkajúcej sa správneho súdnictva, sa primerane použijú ustanovenia prvej, tretej a štvrtej časti tohto zákona (§ 246c ods. 1 veta prvá OSP).
Nakoľko podanie navrhovateľa nespĺňa formálne ani obsahové náležitosti návrhu na začatie konania v zmysle citovaných a uvedených zákonných ustanovení a bez nich nie je možné vec meritórne prejednať a rozhodnúť, musel Najvyšší súd Slovenskej republiky vyzvať navrhovateľa, aby neúplné podanie opravil a doplnil (§ 43 ods. l OSP v spojení s § 246c ods. 1 veta prvá OSP).
Ak navrhovateľ podľa pokynov súdu v stanovenej lehote svoje podanie neopraví a nedoplní súd konanie zastaví (§ 250d ods. 3 OSP v spojení s § 250t ods. 8 OSP).
verejné obstarávanie dovolanie exekúcia oslobodenie od súdnych poplatkov judikatúra odvolanie bezpodielové spoluvlastníctvo manželov mediácia rekodifikácia úroky z omeškania náhrada trov konania ochrana osobnosti dedenie premlčanie spotrebiteľ súdne poplatky dokazovanie podielové spoluvlastníctvo trovy konania náhrada škody
Návštev: 12542403 | Pravidlá používania portálu | Napíšte nám | Tvorba web stránok, www.webcreators.sk | Webhosting - HostCreators | Admin